|  |
| --- |
|  |

Vejledning og skabelon til ansøgning om godkendelse af virksomhed til udbringning af pesticider

med drone og ansøgning om dispensation fra flysprøjtebekendtgørelsen.

Her følger overblik over reglerne i flysprøjtebekendtgørelsen (bekendtgørelse nr 1755 af 14/12/2015) vedr. ansøgning om godkendelse som virksomhed til udbringning af pesticider med luftfartøjer i form af droner og ansøgning om dispensation fra flysprøjtebekendtgørelsens bestemmelse om, at udbringning af pesticider med luftfartøjer (herunder droner) er forbudt. Miljøstyrelsen har for hvert punkt i flysprøjtebekendtgørelsens § 2 og § 3 anført sine bemærkninger, der bidrager til vejledning af virksomheder. Den højre kolonne i skemaet kan ansøger vælge at benytte til indgivelse af ansøgning til Miljøstyrelsen. Alle hvide felter i højre kolonne skal i så fald udfyldes. Miljøstyrelsen gør opmærksom på, at der i tillæg til at opnå Miljøstyrelsens godkendelse af virksomhed til udbringning af pesticider med drone og Miljøstyrelsens dispensation fra forbuddet, tillige skal opnås tilladelse i Trafikstyrelsen, idet der skal ansøges om SORA godkendelse. Trafikstyrelsen kan kontaktes via info@trafikstyrelsen.dk. Du kan læse mere herom på: <http://jarus-rpas.org/content/jar-doc-06-sora-package>

|  |  |  |
| --- | --- | --- |
| Krav i henhold til flysprøjtebekendtgørelsen § 2 og § 3 | Miljøstyrelsens bemærkninger | Udfyldes af ansøger om godkendelse til udbringning af pesticider med flysprøjte (drone) og om ansøgning om dispensation fra forbuddet i flysprøjtebekendtgørelsen  (alle hvide felter udfyldes) |
| § 2, stk. 2. Ansøgning om dispensation skal vedlægges en sprøjteplan omfattende dokumentation for  1) at udbringningen ikke kan ske på anden vis eller at udbringningen med luftfartøj vil have færre negative virkninger på sundheden og miljøet end ved udbringning fra jorden, | Sprøjteplan beskrives detaljeret. Enten i ansøgningsskema her eller ved at vedlægge sprøjteplan som bilag.  Fordelen ved at pesticider udbringes via luftfarttøj/drone frem for med fx almindelig marksprøjte beskrives. Herunder hvorvidt det vurderes, om man minimerer risikoen for menneskers sundhed eller miljøet sammenlignet med udbringning med fx marksprøjte.  Argumentation kan her være et eller flere fx følgende:   * Øget mulighed for præcisionssprøjtning, som medfører et mindre pesticidforbrug end ved brug af fx almindelig marksprøjte. * Mindre kørsel og dermed mindre miljøbelastning sammenlignet med af brug af tunge landbrugsmaskiner. * Minimering af risiko for eksponering af sprøjteføreren da sprøjteføreren opholder sig på afstand af sprøjtetågen sammenlignet med marksprøjte, tågesprøjte, rygsprøjte mv. |  |
| 2) hvilke bekæmpelsesmidler godkendt til udbringning med luftfartøj, der skal anvendes og i hvilke mængder, | Miljøstyrelsen kan oplyse om, at idet der pr. april 2022 ikke er godkendt pesticider til udbringning med luftfartøj (herunder drone), forudsætter en dispensation til udbringning af pesticider med drone, at Miljøstyrelsen kan udstede en tilladelse til forsøgsmæssig afprøvning med drone. En sådan tilladelse kan opnås på et areal på op til 20 ha.  Ansøger skal derfor i tillæg fremsende en separat ansøgning om forsøgsmæssig tilladelse. Dette sker ved at udfylde et selvstændigt skema, som findes på Miljøstyrelsens hjemmeside her:  <https://mst.dk/kemi/pesticider/godkendelse-af-pesticider/ansoegningsformer-og-krav/forsoegsmaessig-afproevning/>  Miljøstyrelsen kan oplyse om, at det er selve udbringningsmetoden, der søges om tilladelse til, og at det er Miljøstyrelsens forventning, at der søges om tilladelse til udbringning af allerede godkendte pesticider.  I så fald skal man ikke udfylde punkterne 10, 11 og 12 i ansøgningen om forsøgsmæssig tilladelse.  Endvidere skal Miljøstyrelsen gøre opmærksom på, at det er forbundet med gebyr at søge om forsøgsmæssig godkendelse. Gebyrets størrelse fremgår af gebyroversigten (gebyr nr 9235) som findes på Miljøstyrelsens hjemmeside her:  <https://mst.dk/kemi/pesticider/godkendelse-af-pesticider/gebyrer/>  Gebyret udgør i 2022: 8.920 kr.  I tillæg til at udfylde ansøgning om forsøgsmæssig afprøvning, anføres i skemaet her navne og registreringsnumre på de pesticider, der indgår i ansøgningen om forsøgsmæssig afprøvning.  Vær opmærksom på, at afgrøden, der behandles, skal destrueres. |  |
| 3) at sprøjteføreren har opnået sprøjtecertifikat og landbrugsflyvningsbevis, samt tilladelse til landbrugsflyvning, | Miljøstyrelsen har ikke udviklet et særligt certifikat eller lign. for udbringning af pesticider med fly eller udbringning af pesticider med drone.  Som dokumentation er det derfor tilstrækkeligt, at der i forbindelse med udbringning af pesticider via drone indgår minimum en deltager, der har den relevante MAB-autorisation (S1-autorisation).  Droneføreren, der indgår i ansøgeren, skal endvidere opfylde gældende regler hos Trafikstyrelsen for flyvning med drone (erhvervelse af relevant dronebevis).  Når ovenstående er opfyldt, sidestilles dette med opfyldelse af krav om landbrugsflyvningsbevis og tilladelse til landbrugsflyvning, som anført i bekendtgørelsen.  Ved ansøgning skal der i skemaet her angives navn på alle deltagere i sprøjtearbejdet og droneflyvningen, oplysninger om hvilke personer der har en S1-autorisation og dette nummer angives, og der skal fremgå navn på den/de person(er), der har tilladelse fra Trafikstyrelsen i form af dronebevis, og dokumentation for dette vedlægges. |  |
| 4) at fly og udstyr er egnet til opgaven, | Ansøger skal beskrive udstyret på en måde, så det er tilstrækkeligt til at Miljøstyrelsen kan vurdere, at dronen er egnet til udbringning af pesticider og til en forsøgsmæssig afprøvning.  Heri skal indgå en beskrivelse af sprøjten på dronen, størrelsen på tanken, bredden af en evt. bom på dronen, hvilken type dyser der benyttes, afstand i højde mellem roterblade og dyser, hvilket sprøjtetryk der benyttes, hvordan der fyldes pesticider på dronen, hvor og under hvilke forhold påfyldning finder sted, hvor pesticider opbevares før og under påfyldning af dronen, og under sprøjtearbejdet, hvordan dronen rengøres efter sprøjtning, oplysning om hvor højt over afgrøden dronen skal sprøjte, og andre oplysninger som ansøger vurderer er relevante.    Der skal vedlægges foto af dronen. |  |
| 5) at udstyret udgør bedste tilgængelige teknologi til reduktion af aerosolspredning | Ansøger skal oplyse, hvordan udstyrets udformning bidrager til at minimere afdrift uden for målområdet for sprøjtningen.  Såfremt der forefindes data fra forsøg, der er udført med dronen – med eller uden brug af pesticider – evt. med vandfølsomt papir, vedlægges information om dette. |  |
| 6) angivelse af det område, der skal sprøjtes, tidspunkt for sprøjtningen, og hvilke risikostyringsforanstaltninger der planlægges for at forhindre negativ påvirkning af sundheden. | Ansøger skal oplyse på hvilket areal forsøget finder sted og oplyse om tidspunkt for sprøjtningen. Der er tale om de samme oplysninger, som skal indgå i ansøgningen om forsøgsmæssig afprøvning, som skal indsendes parallelt jf. ovenfor.  Ansøger skal oplyse om hvilke risikobegrænsende foranstaltninger, der tages i anvendelse, for at reducere risikoen for påvirkning af sundheden for både sprøjtefører, arbejdere, beboere og forbipasserende.  Ansøger skal derfor i ansøgningen oplyse om afstand fra forsøgsområdet til nærmeste offentlige vej og bebyggelse/beboelse.  Miljøstyrelsen vil i en eventuel dispensation og i tilladelsen til forsøgsmæssig afprøvning forudsætte overholdelse af de fastsatte risikobegrænsende foranstaltninger i forhold til afstandskrav til markkant, bystanders, overfladevand, § 3-arealer jf. de ordinære godkendelser af de pågældende midler. Evt. kan der fastlægges yderligere restriktioner. |  |
| Stk. 3. Miljøstyrelsen anfører i dispensationen under hvilke betingelser sprøjtning kan finde sted og hvilke foranstaltninger sprøjteføreren skal træffe for at undgå negativ påvirkning af sundheden og miljøet, herunder hvordan sprøjteføreren skal informere offentligheden om den planlagte sprøjtning. | Miljøstyrelsen vil i forbindelse med udstedelse af en eventuel dispensation (og i forbindelse med tilladelse til forsøgsmæssig afprøvning) anføre restriktioner i sprøjtningen i form af f.eks. afstandskrav til beboelse, maksimal højde for sprøjtning over afgrøden eller jordoverfladen og krav om, at droneføreren har visuel kontakt med dronen under hele forsøget/sprøjtearbejdet.  Miljøstyrelsen vil således bl.a. betinge en godkendelse af udbringning af pesticider med drone med en forudsætning om, at dronen ikke må flyve hen over veje, stier, skove, vandområder, bebyggelse eller lignende, når den bærer plantebeskyttelsesmidler.  Ansøger er pligtig til at informere offentligheden om den planlagte sprøjtning, hvis der er tale om forsøgsmæssig udbringning af pesticider med drone. Det kan ske ved at ansøger anfører dette på sin hjemmeside. Endvidere skal ansøger orientere Miljøstyrelsen, hvis der sker ændringer i sprøjteplanen sammenlignet med den sprøjteplan, der er fremsendt med ansøgningen. |  |
| Stk. 4. Der kan ikke dispenseres til at sprøjte områder i umiddelbar nærhed af beboelsesområder. | Miljøstyrelsen vil i forbindelse med udstedelse af godkendelser af forsøgsmæssig afprøvning bemærke, at for at efterleve bestemmelser i forordning 2019/947 om regler og procedurer for operation af ubemandede luftfartøjer skal flyvning foretages i en sikker horisontal afstand på mindst 150 m fra områder, der bruges til beboelse, erhverv, industri eller rekreative formål. Det er trafikstyrelsen der forvalter disse bestemmelser i denne ”droneforordning”. |  |
| Stk. 5. Forud for foretagelse af sprøjtningen skal der indgives anmeldelse af den konkrete sprøjtning i henhold til en given dispensation. Sprøjtning må ikke foretages forud for meddelelse af accept fra Miljøstyrelsen. | I ansøgningen skal vedlægges en sprøjteplan med angivelse af forventede sprøjtedatoer. Sprøjtning må ikke påbegyndes før der foreligger en godkendelse/dispensation fra MST. Sprøjtes der på andre datoer, end de der er anført i ansøgningens sprøjteplan, skal nye datoer oplyses til Miljøstyrelsen forud for sprøjtning. |  |
| § 3. Dispensation kan kun gives til virksomheder, der er godkendt af Miljøstyrelsen til udbringning af bekæmpelsesmidler fra luftfartøjer eller anmeldt i henhold til § 8. | Ansøger skal både søge om at virksomheden godkendes til at udbringe pesticider med luftfartøj (herunder drone) og søge om dispensation til at udbringe pesticider med drone. Derfor skal ansøger her anføre, hvorvidt der ansøges om godkendelse til udbringning af pesticider med luftfartøj. |  |
| Stk. 2. Ansøgning om godkendelse skal vedlægges dokumentation for, at virksomheden er i besiddelse af relevant udstyr til opgaven og har personale, som har de fornødne kvalifikationer for at udføre opgaven forsvarligt både med hensyn til sundhed og miljø. | Ansøger skal i ansøgning om godkendelse fremsende detaljeret information om dronen, jf. ovenfor, herunder billeder af dronen, dokumentation af dronebevis og MAB-autorisation. |  |